Hosea 2 (BUGIS)
1Rimakkuwannanaro obbini pada-padammu sibawa aseng "Umma’na Allataala" sibawa "Riyamaséi ri PUWANGNGE".
2Makkedai PUWANGNGE, "Eh ana’-ana’-Ku, indo’mu tenniyana bainé-Ku, sibawa Iyya tenniya lakkainna. Rimakkuwannanaro, apparakarangngi aléna kuwammengngi aja’ namalaweng sibawa aja’ naccakkuribanna.
3Rékko tette’i maccakkuribang, maélo-Ka ludungngi pakéyanna kuwammengngi namallusu-lusu pada-pada ri esso wettunna rijajiyang. Upancajiwi matu pada-pada tana marakkoé sibawa makarossaé, namatéi matu adekkang.
4Iko, ana’-ana’na, dé’ Uwamaséiwi matu; jajiko polé ri accakkuribangengngé.
5Cakkuribang indo’mu iya dé’é naissengngi masiri. Makkedai, ‘Maéloka lao risining canrikku iya mpéréngngékka inanré sibawa énungeng, wol sibawa kaing lénang, minnya zaitun sibawa anggoro.’
6Rimakkuwannanaro, maélo-Ka murungngi sibawa alekale maddori, sibawa tongkoi lalenna sibawa sappo témbo.
7Nalellungngi matu sining canrinna, iyakiya dé’ nalettu matu ri mennang. Nasappai matu mennang, iyakiya dé’ naruntu’i matu mennang. Nainappa makkedai matu, ‘Maéloka lisu ri lakkaikku iya mammulangngé; lebbi makessingngi keadaakku riyolo naiya makkekkuwangngé.’
8Dé’ naengka nangakuiwi indo’mu makkedaé Iyya ritu mpéréngngi gandong, anggoro, minnya zaitun, sibawa sininna ulaweng péra’ iya napaké untu’ sompai iyaro Baal.
9Rimakkuwannanaro, Ugettengngi matu lisu pabbéré-Ku ri wettu éngngalangngé, iyanaritu gandong sibawa anggoro, enrengngé wol sibawa kaing lénang iya Uwéréngngéngngi untu’ pakéyanna.
10Upallusu-lusui matu ri yolona sininna canrinna. Dé’ muwi séddi polé ri mennang mulléi paleppe’i polé ri akuwasak-Ku.
11Sininna péstana Upappajai matu, muwi pésta pattaungengngé iyaré’ga pésta uleng-ngulengngé sibawa esso-esso Saba’é; rippe’na, sininna ramé-ramé agamana.
12Upaccappui matu sining pong anggoro’é sibawa sining pong ara iya siturué aléna iyanaritu sarona attumaningenna lao risining canrinna. Upinrai matu sining palla anggoro’na sibawa sining palla arana mancaji ale’; nasolangiwi matu sining olokolo masekkangngé.
13Uhukkungngi matu nasaba esso-esso iya napaké untu’ mattunu dupa lao ri Baal, enrengngé mammodé sibawa bélo-bélona untu’ lellungngi sining canrinna, nainappa nallupai sisek-Ka. Iyya, PUWANG, pura mabbicara."
14Makkedai PUWANGNGE, "Rimakkuwannanaro maélo-Ka tiwii lao ri padang kessi’é; kuwaniro Upalécé matu sibawa ada-ada assicintang.
15Upalisui matu sining palla anggoro’na lao ri aléna, sibawa Lompo Asussangngé Upancajiwi matu sumpanna amménasangngé. Kuwaniro naduppai-Ka matu pada-pada ri wettu malolona, wettunna silalona massu polé ri Maséré.
16Nainappa nateppu-Ka matu lakkainna, natenniyana Baalna.
17Dé’ Upalaloi matu teppuni asenna Baal, angkanna nallupai matu tauwé iyaro asengngé.
18Iyaro wettué mébbu-Ka matu assijancing sibawa sininna rupanna olokolo’é kuwammengngi mennang dé’ naganggui umma’-Ku. Upappajai matu sininna musué sibawa passalai paréwa-paréwa musué polé ri wanuwanna umma’-Kuro, sibawa mébbui mennang tuwo sibawa tennang nenniya amang.
19Israélié, Upancajiko matu bainé-Ku, bainé iya essaé untu’ mannennungeng. Uwamaséiko matu sibawa tuli Upoji; malempu-Ka matu sibawa matinulu.
20Situru jancik-Ku, Ukawingiko matu. Muwangakui-Ka matu selaku PUWAM-mu.
21Iyaro wettué, rékko massempajangngi umma’-Ku Israélié, Uwéngkalingai matu mennang. Uwébbui matu teppa bosié polé ri langié angkanna powassélé gandong linoé, anggoro sibawa minnya zaitun.
23Uwébbui matu umma’-Ku tuwo saléwangeng sibawa mattette ri wanuwanna mennang. Lao ri mennang iya riteppué ‘Iya Dé’é Riyamaséi’ Uwappaitangngi matu makkedaé Uwamaséiwi mennang, sibawa lao ri mennang iya riteppué ‘Tenniya Umma’-Ku’ Upowadai matu, ‘Iko Umma’-Ku’. Mappébaliwi matu mennang makkuwaé, ‘Iko ritu Allataalata.’"